Aviadesant tanki. Aviadesant tanki – harbiy desant qoʻshinlari tarkibida turli maqsadlarda foydalaniladigan, butunlay zirxlangan, ixcham, har qanday sha-roitda yurishga moʻljallangan jangovar mashina (yengil tank). Ogʻirligi 7–8 t. Desant tushiriladigan joyga Aviadesant tanki samolyot yoki vertolyotda yetkaziladi va yerga parashyutda tushiriladi yoki samolyot (vertolyot) aerodrom yoki qoʻnish maydoniga qoʻngandan soʻng yerga tushiriladi. Zamonaviy Aviadesant tanki bemalol aylana oladigan minoraga oʻrnatilgan turli zambarak va pulemyotlar bilan ta’minlangan. U dushmanning poʻlat zirxli turli xil oʻt ochish vositalariga va jonli kuchiga zarba bera oladi. Aviadesant tanki 2-Jahon urushida qoʻllangan va hozir ham oʻz ahamiyatini yoʻqotgani yoʻq.